മതപരിവര്ത്തനം അവസാനിപ്പിക്കണമെന്ന് ആവശ്യപ്പെട്ട് ജനക്കൂട്ടം പാസ്റ്ററെ തല്ലിചതച്ചു നൂറിലേറെപ്പേരടങ്ങിയ സംഘമാണ് പാസ്റ്ററെ ആക്രമിച്ചത് റായ്പൂര്: അക്രമാസക്തരായ ജനക്കൂട്ടം പാസ്റ്ററെ തല്ലിച്ചതച്ചു. ഛത്തീസ്ഗഡിലെ കബീര്ധാം ജില്ലയിലെ ഒരു ഉള്നാടന് ഗ്രാമത്തിലാണ് ഇരുപത്തഞ്ചുകാരനായ പാസ്റ്റര് ക്രൂരമായ അക്രമത്തിന് ഇരയായത്. കവാല്സിങ് പരസ്തെ എന്ന പാസ്റ്റര്ക്ക് നേരെയായിരുന്നു ആക്രമണം. നൂറിലേറെ പേര് ഉള്പ്പെട്ട സംഘമാണ് ആക്രമണം നടത്തിയത്. മതപരിവര്ത്തനത്തിനെതിരെ ജനക്കൂട്ടം മുദ്രാവാക്യം മുഴക്കുകയും ചെയ്യുന്നുണ്ടായിരുന്നു. വീട്ടില് കയറിയായിരുന്നു ആക്രമണം. കുടുംബാംഗങ്ങളെ അക്രമികള് ഭീഷണിപ്പെടുത്തുകയും ചെയ്തു. ജില്ലയില് നിര്ബന്ധിത മതപരിവര്ത്തനം നടത്തുന്നുവെന്ന് ആരോപിച്ചായിരുന്നു മര്ദ്ദനം. കുടുംബാംഗങ്ങളെയും മര്ദ്ദിച്ചതായി റിപ്പോര്ട്ടുണ്ട്. പാസ്റ്ററുടെ വീടും ഇവര് നശിപ്പിച്ചു. ഞായറാഴ്ച പ്രാര്ത്ഥനകള്ക്കിടെ ആണ് അജ്ഞാതരായ ഒരു സംഘം വീടിനകത്തേക്ക് കടന്ന് വന്ന് അക്രമം നടത്തിയത്. സംഘത്തിലുണ്ടായിരുന്ന ചിലരെ തിരിച്ചറിഞ്ഞതായി പൊലീസ് പറഞ്ഞു. കേസ് എടുത്തിട്ടുണ്ട്. പ്രതികള്ക്കായി തെരച്ചില് തുടരുകയാണ്. അതേസമയം അക്രമികള്ക്കെതിരെ സര്ക്കാരും പൊലീസും നടപടിയെടുക്കുന്നില്ലെന്ന് ആരോപിച്ച് ഛത്തീസ്ഗഡിലെ ക്രിസ്ത്യന് ഫോറം അധ്യക്ഷന് അരുണ് പന്നലാല് രംഗത്ത് എത്തി.ക്രിസ്ത്യന് ആരാധനാലയങ്ങള്ക്ക് നേരെ നടക്കുന്ന ആക്രമണങ്ങളും സര്ക്കാര് കണ്ടില്ലെന്ന് നടിക്കുന്നതായി അവര് ആരോപിച്ചു. സംഭവത്തെ അദ്ദേഹം അപലപിച്ചു. തങ്ങള് സുപ്രീം കോടതിയില് പൊതുതാത്പര്യ ഹര്ജി നല്കുമെന്നും അദ്ദേഹം അറിയിച്ചിട്ടുണ്ട്.